ຂ່າວ ແລະ ພາບ: ສ.ສົດໃສ
ໃນລະຫວ່າງວັນທີ 5-6 ຕຸລາ 2022 ຄະນະຈັດຕັ້ງສູນກາງພັກ ໄດ້ຈັດຊຸດຝຶກອົບຮົມໃນຫົວຂໍ້: “ການສ້າງຄວາມເຂັ້ມແຂງວຽກງານຈັດຕັ້ງ ໃຫ້ພະນັກງານຈັດຕັ້ງສູນກາງພັກຜູ້ທີ່ຈະລົງກໍ່ສ້າງຮາກຖານ” ໂດຍການເປັນປະທານຂອງສະຫາຍ ວຽນທອງ ສິງຄຳພັນ ຄະນະພັກ, ຫົວໜ້າກົມຈັດຕັ້ງ-ພະນັກງານ, ມີວິທະຍາກອນ, ສຳມະນາກອນ 20 ສະຫາຍ, ຍິງ 8 ສະຫາຍ ແລະ ຄະນະຮັບຜິດຊອບພາຍໃນຄະນະຈັດຕັ້ງສູນກາງພັກເຂົ້າຮ່ວມ.
ຈຸດປະສົງ ການເປີດຊຸດຝຶກອົບຮົມໃນຄັ້ງນີ້ ເພື່ອສ້າງຄວາມຮູ້ພື້ນຖານວຽກງານຈັດຕັ້ງ ໃຫ້ພະນັກງານຜູ້ທີ່ຈະລົງກໍ່ສ້າງຮາກຖານກຳແໜ້ນໄດ້ເນື້ອໃນ, ນິຕິກຳຂອງພັກຢ່າງເລິກເຊິ່ງ, ໃນທ່າມກາງບັນຍາກາດທີ່ທົ່ວຄະນະຈັດຕັ້ງສູນກາງພັກ ພວມສຸມໃສ່ການຈັດຕັ້ງປະຕິບັດມະຕິກອງປະຊຸມວຽກງານຈັດຕັ້ງທົ່ວປະເທດ ຄັ້ງທີ XI, ມະຕິກອງປະຊຸມໃຫຍ່ ຄັ້ງທີ IX ຂອງອົງຄະນະພັກ ຄະນະຈັດຕັ້ງສູນກາງພັກ ແລະ ວຽກງານແຜນງານ, ໂຄງການປະຈຳປີ; ເວົ້າລວມເວົ້າສະເພາະ ແມ່ນການສ້າງຄວາມເຂັ້ມແຂງ ຍົກສູງຄວາມຮູ້, ຄວາມສາມາດໃຫ້ແກ່ພະນັກງານ ພາຍໃນຄະນະຈັດຕັ້ງສູນກາງພັກ ໃຫ້ມີຄຸນນະພາບ ແລະ ເຮັດສຳເລັດໜ້າທີ່ວຽກງານຢ່າງມີປະສິດທິຜົນສູງ.
ການຝຶກອົບຮົມຈະດຳເນີນເປັນເວລາ 2 ວັນ, ເຊິ່ງນັກສຳມະນາກອນຈະໄດ້ຄົ້ນຄວ້າຮ່ຳຮຽນມີທັງໝົດ 5 ບົດຄື: 1. ການຍົກສູງຄຸນນະພາບຂອງການຈັດຕັ້ງຮາກຖານພັກໃຫ້ປອດໃສ, ເຂັ້ມແຂງ, ໜັກແໜ້ນ; 2. ການຍົກສູງຄຸນນະພາບຂອງສະມາຊິກພັກ ແລະ ວຽກງານຂະຫຍາຍພັກໃນໄລຍະໃໝ່; 3. ການກະກຽມດຳເນີນກອງປະຊຸມໃຫຍ່ຮາກຖານພັກ; 4.ວຽກງານກົດລະບຽບພັກ 5. ວຽກງານແຜນກໍ່ສ້າງ-ບຳລຸງພະນັກງານ.
ຕອນທ້າຍ ສະຫາຍ ວຽນທອງ ສິງຄຳພັນ ໄດ້ມີບາງຄຳເຫັນເນັ້ນໜັກໃຫ້ບັນດາສຳມະນາກອນ ຈົ່ງມີຄວາມຫ້າວຫັນກະຕືລືລົ້ນຄົ້ນຄວ້າຮ່ຳຮຽນ ແລະ ຕ້ອງຕັ້ງໜ້າຍາດແຍ່ງເອົາຄວາມຮູ້ຈາກວິທະຍາກອນທີ່ມາສິດສອນ, ຊອກເຫັນບັນຫາ, ນຳເອົາພຶດຕິກຳຕົວຈິງມາສົມທຽບກັບທິດສະດີ ເພື່ອນຳມາສົນທະນາແລກປ່ຽນຄວາມຄິດເຫັນນຳວິທະຍາກອນທີ່ມີປະສົບການ ແລະ ສຳມະນາກອນດ້ວຍກັນ ໃຫ້ເຂົ້າໃຈເລິກເຊິ່ງເຖິງບັນຫາທີ່ສຳຄັນ ພ້ອມທັງນໍາເອົາບົດຮຽນໃນຄັ້ງນີ້ໄປໝູນໃຊ້ເຂົ້າໃນໜ້າທີ່ວຽກງານຕາມຄວາມຮັບຜິດຊອບຂອງຕົນຢ່າງມີປະສິດທິຜົນ.